b'\n_START_ARTICLE_\nCity Car Club\n_START_PARAGRAPH_\nCity Car Club on vuonna 1999 perustettu suomalainen autojen yhteisk\xc3\xa4ytt\xc3\xb6palvelu. Palvelu kattaa noin sata nouto- ja palautuspistett\xc3\xa4 Helsingiss\xc3\xa4, Espoossa, Vantaalla ja Kauniaisissa, joilta asiakkaat voivat noutaa ja k\xc3\xa4ytt\xc3\xa4\xc3\xa4 autoa korvausta vastaan. Yhteisk\xc3\xa4ytt\xc3\xb6palvelun on marraskuusta 2010 l\xc3\xa4htien omistanut Suomen kaupunkiautot Oy -niminen helsinkil\xc3\xa4inen yritys; t\xc3\xa4t\xc3\xa4 ennen omistaja oli Group 24 H Oy. City Car Club toimi jonkin aikaa my\xc3\xb6s Tukholmassa, mutta toiminta on sittemmin lakannut._NEWLINE_Syyskuussa 2009 City Car Clubilla oli 2\xc2\xa0500 asiakasta. Tarjolla on sek\xc3\xa4 kuukausimaksuton j\xc3\xa4senyys sek\xc3\xa4 eri hintaisia kuukausipaketteja, joiden avulla autojen tuntihintaa voi alentaa. Kaikkien j\xc3\xa4senten k\xc3\xa4yt\xc3\xb6ss\xc3\xa4 on kaupunkiautoja, tilavampia perheautoja, minibusseja ja pakettiautoja. _NEWLINE_Asiakkaan ei tarvitse huolehtia huolloista, vakuutuksista, pesuista, katsastuksista, renkaiden ja \xc3\xb6ljyn vaihdoista tai auton p\xc3\xa4\xc3\xa4omakustannuksista ja arvon alenemisesta. Yrityksen omien laskelmien mukaan autojen yhteisk\xc3\xa4ytt\xc3\xb6 on taloudellisesti kannattavaa, jos ajokilometrej\xc3\xa4 kertyy vuodessa alle 12\xc2\xa0000. Yrityksen teett\xc3\xa4m\xc3\xa4n tutkimuksen mukaan yhteisk\xc3\xa4ytt\xc3\xb6auto korvaa noin kahdeksan yksityisk\xc3\xa4yt\xc3\xb6ss\xc3\xa4 olevaa autoa._NEWLINE_Helsingin kaupunki on antanut yhteisk\xc3\xa4ytt\xc3\xb6auojen k\xc3\xa4ytt\xc3\xb6\xc3\xb6n Z-tunnuksen pys\xc3\xa4k\xc3\xb6intilupia, joilla asiakas voi pys\xc3\xa4k\xc3\xb6id\xc3\xa4 suuressa osassa kantakaupunkia ilmaiseksi. City Car Club tekee yhteisty\xc3\xb6t\xc3\xa4 kaupungin liikennelaitoksen kanssa ja antaa HSL:n asiakkaille alennuksia. _NEWLINE_Yritys sai vuonna 2003 Uudenmaan ymp\xc3\xa4rist\xc3\xb6palkinnon. Huhtikuussa 2009 se sai Helsingin kaupungin ymp\xc3\xa4rist\xc3\xb6palkinnon. Palkinnon my\xc3\xb6nt\xc3\xa4neen Pekka Saurin mielest\xc3\xa4 "toiminta on v\xc3\xa4hent\xc3\xa4nyt yksityisautojen m\xc3\xa4\xc3\xa4r\xc3\xa4\xc3\xa4 Helsingiss\xc3\xa4 ilman ett\xc3\xa4 kaupungin on tarvinnut investoida siihen".'